4 ຄົນ​ຖືກ​ຈັບ ກ່ຽວ​ກັບການ​ຕາຍ ຢູ່ໃນ​ລົດ​ບັນ​ທຸກ ຂອງ​ພວກລັກ​ລອບ​ຄ້າ​ມະ​ນຸດ 
ຕຳ​ຫຼວດ​ອັງ​ກິດ ຈັບ​ຜູ້​ຕ້ອງ​ສົງ​ໄສ​ສີ່​ຄົນ ຮວມ​ທັງ​ຄົນ​ຂັບ​ລົດ​ບັນ​ທຸກ ຫຼັງ​ຈາກພົບ​ເຫັນ​​ສົບ​ຄົນ​ຕາຍ 39 ຄົນ​ ຢູ່​ໃນ​ຕູ້​ລົດ​ບັນ​ທຸກ​ສິນ​ຄ້າ​ຄັນ​ນຶ່ງ.
ມີການພົບເຫັນສົບຄົນຕາຍ 39 ຄົນ ຢູ່ໃນຕູ້ລົດບັນທຸກສິນຄ້າຄັນນຶ່ງ ໃນພາກອອກສຽງ ໃຕ້ຂອງປະເທດອັງກິດ ຊຶ່ງເປັນນຶ່ງໃນຄະດີລັກລອບຄົນເຂົ້າເມືອງທີ່ຮ້າຍແຮງສຸດຂອງ ອັງກິດ ອີງຕາມຄຳເວົ້າຂອງຕຳຫຼວດໃນວັນສຸກວານນີ້ ຕຳຫຼວດໄດ້ຈັບຜູ້ຕ້ອງສົງໄສສີ່ຄົນ ຮວມທັງຄົນຂັບລົດບັນທຸກ ທີ່ພົວພັນກັບຄະດີນີ້ ໃນເບື້ອງຕົ້ນ ຕຳຫຼວດກ່າວວ່າ ພວກຄົນເຂົ້າເມືອງແມ່ນສັນຊາດຈີນ ແຕ່ໄດ້ກ່າວໃນ ວັນສຸກວານນີ້ວ່າ ນີ້ແມ່ນ “ຮູບການທີ່ພວມດຳເນີນຢູ່ ” ຈີນຍັງບໍ່ທັນໄດ້ຢືນຢັນກ່ຽວກັບພວກຄົນເຂົ້າເມືອງໃດໆເລີຍ ໃນຂະນະດຽວກັນ ບັນດາຄອບຄົວຊາວຫວຽດນາມໄດ້ອອກມາກ່າວວ່າ ເຂົາເຈົ້າຢ້ານ ວ່າ ຜູ້ທີ່ຮັກຫອມຂອງເຂົາເຈົ້າ ອາດຮວມຢູ່ໃນບັນດາຜູ້ເຄາະຮ້າຍ ຄອບຄົວນຶ່ງປາກົດວ່າໄດ້ຮັບການສົ່ງຂໍ້ຄວາມຈາກແມ່ຍິງ ອາຍຸ 26 ປີ ໃນຂະນະທີ່ ນາງໃກ້ຈະຕາຍ “ຂ້ອຍເສຍໃຈຫຼາຍ ແມ່ ແລະພໍ່ ການເດີນທາງໄປຕ່າງປະເທດຂອ ງຂ້ອຍ ບໍ່ເປັນຜົນສຳເລັດ ແມ່ ຂ້ອຍຮັກເຈົ້າ ແລະພໍ່ຫຼາຍທີ່ສຸດ ຂ້ອຍກຳລັງຈະຕາຍ ເພາະວ່າ ຂ້ອຍຫາຍໃຈບໍ່ໄດ້ ແມ່ ຂ້ອຍເສຍໃຈຫຼາຍ ” ຊາກສົບເຫຼົ່ານີ້ໄດ້ຖືກພົບເຫັນ ໃນວັນພຸດທີ່ຜ່ານມາ ຢູ່ໃນຄຸ້ມອຸດສາຫະກຳ ໃນເມືອງ ເກຣສ໌ (Grays) 40 ກິໂລແມັດທາງພາກຕາເວັນອອກຂອງນະຄອນຫຼວງລອນດອນ